Марко Ганчев
Магьосникът Власо

chitanka.info

Като викнали, че Власо

просто заслужавал бой:

често Власо тича с ласо,

Власо става на каубой.

И минута не минава,

сменя своята игра:

индианец Власо става —

на главата му пера.

Но пера и томахавка

сваля той, за лов готов —

Власо като куче джавка,

с куче тръгнал е на лов.

Но за Власо ловна врява —

туй е просто тишина:

с барабана забумтява,

заминава на война.

Всички викат: — Тоз халосник

се променя всеки миг,

той е истински магьосник,

той магьосник е велик.

Празни приказки са тия.

Има Власо весел нрав,

в туй е цялата магия

и във друго — че е здрав.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.